Chempionlar Ligasi tarixidagi infarkt qiladigan 8ta yakun

Chempionlar Ligasi chorakfinalidan o‘rin olgan «Real» - «Yuventus» qarama-qarshiligi taqdirini so‘nggi daqiqada belgilangan penalti hal qildi.
Rossiyaning «Chempionat» nashri musobaqa tarixida yuz bergan shunga o‘xshash va yurak xuruji bilan yakun topishi mumkin bo‘lgan o‘yinlarni sanab o‘tdi.
1998/99 mavsumi. Final. «Manchester Yunayted» – «Bavariya» – 2:1

Gollar: Sheringem, 90+1, Sulsher, 90+3 – Basler, 6

Chempionlar Ligasi tarixidagi eng asosiy drama. Frants Bekkenbauer 90-daqiqada VIP lojani tark etib, liftda pastga tushgani, maydonga chiqib kelganida esa tabloda 1:0 o‘rniga 1:2 hisobi porlab turganini ko‘rib, uni buzilib qolgan deb o‘ylaganini gapirib bergan edi.
Aslida, myunxenlik oliftalar o‘yinda ko‘plab vaziyatlardan qo‘ldan chiqarishdi, «Yunayted» esa so‘nggi daqiqalarda burchak zarbasidan so‘ng 2ta imkoniyatdan foydalanib qoldi. Sheringem jarima maydonidagi pala-partishlikdan so‘ng, to‘pni darvozaga to‘g‘rilab qo‘ygan, Ule-Gunnar Sulsher esa keyingi daqiqada g‘alaba keltiruvchi golni urgan edi.
1999/2000 mavsumi. 1/4 final. «Bavariya» – «Portu» 2:1

Gollar: Paulo Serjio, 15, Linke, 90+2 – Jardel, 90
Chempionlar Ligasining keyingi mavsumi chorakfinalida «Bavariya» o‘z maydonida «Portu»ni (dastlabki o‘yin – 1:1) qabul qilib, Mario Jardel zarbasidan so‘ng, 90-daqiqada gol o‘tkazib yuborgandi. Biroq, shu zahotiyoq 

Tomas Linke goli evaziga g‘alabani qo‘lga kiritdi. Yarimfinalda esa «Real» to‘sig‘idan o‘tolmadi.
2004/05 mavsumi. Final. «Liverpul» – «Milan» – 3:3, pen. 3:2 

Gollar: Jyerrard, 54, Shmitser, 56, Alonso, 60 – Maldini, 1, Krespo, 39, 44

Chempionlar Ligasining yana bir afsonaviy finali. Birinchi bo‘limdan so‘ng, 0:3 hisobida orqada borayotgan «Liverpul» 15 daqiqa ichida vaziyatni o‘zgartirib yubordi. Qo‘shimcha vaqtlarda har ikkala jamoa ham g‘alabani ilib ketishi mumkin edi. Biroq, penaltilar seriyasida «Liverpul» darvozabon Yeji Dudek qahramonligi tufayli zafar quchdi.
2008/09 mavsumi. 1/2 final. «Chelsi» – «Barselona» – 1:1

Gollar: Essen, 9 – Inesta, 90+3

«Stemford Brij»dagi drama, unda har kimning o‘z qahramoni bor. «Chelsi» fanatlari uchun o‘yinning asosiy figurasi - bosh hakam Tom Henning Evrebe. U «Barselona» darvozasiga ikkita yoki uchta penalti qo‘yib bermagan. Umuman olganda, shu qadar yomon ishlaganki, hozirgacha uyiga o‘q solingan konvertlar kelmoqda. Shunday hakamlik qilinsa-da, «Chelsi» 93-daqiqagacha 1:0 hisobida oldinda edi. Biroq, Andres Inesta uzoq masofadan aniq zarba yo‘llab, hisobni tenglashtirdi va jamoasini finalga olib chiqdi. Unda kataloniyaliklar «Manchester Yunayted»ni mag‘lub etib, bosh sovrinni qo‘lga kiritishdi.
2012/13 mavsumi. 1/4 final. «Borussiya» D – «Malaga» – 3:2

Gollar: Levandovski, 40, Roys, 90+1, Santana, 90+3 – Xoakin, 25, Elizeu, 82

Manuel Pellegrini qo‘l ostidagi «Malaga» 90-daqiqada 2:1 hisobida oldinda borayotgan va yarimfinaldan bir qadam masofada edi. Biroq, Yurgen Klopp shogirdlari juda katta kuch bilan hujumga otlanib, so‘nggi 2 daqiqada 2ta gol urdilar. Natijada, «Borussiya» D keyingi bosqich yo‘llanmasini ilib ketdi.
2013/14 mavsumi. Final. «Real» – «Atletiko» – 4:1 (qo‘shimcha vaqtdan so‘ng)

Gollar: Ramos, 90+3, Beyl, 110, Marselo, 118, Ronaldu, 120 – Godin, 36

«Atletiko» Chempionlar Ligasi finalida nomdor raqibini o‘z uslubida o‘ldirayotgan edi. 93-daqiqada «Real» so‘nggi burchak zarbasini amalga oshirdi va Ramos uni golga aylantirib, hisobni tenglashtira oldi. Natijada «Real» o‘yinni qo‘shimcha vaqtlarga ko‘chirdi va charchab qolgan «Atletiko»ni yana uch marta xafa qildi.
2016/17 mavsumi. 1/8 final. «Barselona» – «Pari Sen-Jyermen» – 6:1

Gollar: Suares, 3, Kurzava (avtogol), 40, Messi, 50, Neymar, 88, 90+1, Roberto, 90+5 – Kavani, 62

Bu o‘yinning qahramoni kim bo‘lgani haqida cheksiz bahslashish mumkin. Balki u «PSJ» klubiga o‘tishdan 6 oy oldin ajoyib o‘yin namoyish qilgan Neymardir? Balki 95-daqiqada kerakli joyga yetib borgan Serji Robertodir? Balki «PSJ»ni shaxsan ko‘mib yuborgan bosh hakam Deniz Aytekindir? Xullas, barcha omillar birlashib, Chempionlar Ligasi tarixidagi eng zo‘r kambekka aylandi.
«Barselona» Parijda 0:4 hisobida yutqazgan edi. O‘z maydonida, 88-daqiqada 3:1 hisobida oldinda, biroq, keyingi bosqichga chiqishga loyiq o‘yin namoyish etmayotgandi... Ammo, qolgan daqiqalarda yana uchta gol urib, g‘alabani ilib ketdi.
2017/18 mavsumi. «Real» – «Yuventus» – 1:3

Gollar: Ronaldu, 90+7 pen – Manjukich, 2, 37, Matyuidi, 60

Bu o‘yin ham Chempionlar Ligasi oltin kolleksiyasidan joy oldi. «Yuventus» o‘z maydonida 0:3 hisobida yutqazganidan so‘ng, imkoniyatlari juda past baholanayotgandi. Ammo, Madridda jamoa uchta gol urishga muvaffaq bo‘ldi va qarama-qarshilikdagi hisobni tenglashtirdi.
O‘yin overtaymga yaqinlashayotganida, to‘p jarima maydoniga oshirildi. Krishtianu Ronaldu uni Vaskesga yetkazdi. Benatiya esa to‘pni qaytaraman deb, uni turtib yubordi. Natijada, bosh hakam penalti belgiladi, o‘zi bilan qattiq tortishib qolgan Buffonni esa maydondan chetlatdi. Krishtianu Ronaldu penaltini aniq amalga oshirib, jamoasini yarimfinalga olib chiqdi.